रेलिगेसन तनाव टार्दै पुलिस
सम्भवतः नेपाल पुलिस क्लबलाई यसपल्ट फेरि रेलिगेसनको तनाव हुने छैन । पुलिसको माथिल्लो डिभिजनको हैसियत कायम रहने छ । सहिद स्मारक ‘ए’ डिभिजन लिगमा शुक्रबार खुमलटार एफसीलाई हराएपछि पुलिस यो उपलब्धिको अवस्थामा पुगेको हो ।
काठमाडौँ — सम्भवतः नेपाल पुलिस क्लबलाई यसपल्ट फेरि रेलिगेसनको तनाव हुने छैन । पुलिसको माथिल्लो डिभिजनको हैसियत कायम रहने छ । सहिद स्मारक ‘ए’ डिभिजन लिगमा शुक्रबार खुमलटार एफसीलाई हराएपछि पुलिस यो उपलब्धिको अवस्थामा पुगेको हो ।प्रशिक्षक चेतन घिमिरेले पनि भने, ‘अब भने हामी रेलिगेसनमा पर्ने छैनौ कि ?’ यो जितपछि पुलिसको २८ अंक भएको छ । टोली सातौं स्थानमा उक्लेको छ । पुलिस अंकतालिकाको सुरुआती आधा भागमा उक्लेको यो पहिलोपल्ट हो । पुलिसले सुरुका ११ खेलमा ६ अंकमात्र बनाएको थियो । पुलिसले १२ औं चरणमा मनाङलाई हराएयता लय समातेको हो । त्यसयताका १० खेलमा पुलिसले २२ अंक बटुलेको छ । पुलिसको यो आठौं जित हो । प्रशिक्षक घिमिरेले खेलपछि प्रतिक्रिया दिए, ‘सुरुमा लगातारको खराब प्रदर्शनपछि टिममा निराशा छाएको थियो । तर, अहिले टिम र खेलाडीमा आत्मविश्वास भरिएको छ । अब बाँकी खेलमा अहिलेकै लय कायम राख्न चाहन्छौं । अबको हाम्रो उद्देश्य यही हुनेछ ।’ पुलिसको यो पुनर्जागरणमा सबैभन्दा ठूलो कारण विदेशी खेलाडीलाई अनुबन्ध गर्नु रहेको छ । यसको ठोस प्रभाव दशरथ रंगशालामा शुक्रबार भएको खेलमा फेरि एकपल्ट देखियो । पुलिसको दोस्रो गोल विदेशी खेलाडीको नाममा रह्यो । मोहम्मद आसिकले ८८ औं मिनेटमा दोस्रो गोल गरेका हुन् । जुन खुमलटारका गोलरक्षक राजकुमार लिम्बुले राम्रोसँग क्लियर गर्न नसकेको स्थितिमा प्राप्त अवसर थियो । त्यसअगाडि भरत शाहले ७६ औं मिनेटमा हेडबाट गोल गर्दै पुलिसलाई अग्रता दिलाएका थिए ।खुमलटारसँग १२ खेलाडीमात्रै फिटपुलिससँग हारेपछि खुमलटारमाथि रेलिगेसनबाट बच्ने दबाब बढेको छ । अंकतालिकाको सबैभन्दा पुछारमा रहेको खुमलटार २१ अंकमै सीमित रह्यो । यो टोलीको १२ औं हार थियो । टिम सुरक्षित स्थानबाट ३ अंकको दूरीमा छ । खुमलटारको सबैभन्दा ठूलो समस्या भनेको फिट खेलाडीको अभाव रहनु हो । पुलिसको सामना गर्नु अगाडि खुमलटारले बुझाएको खेलाडी सूचीमा १९ को नाम मात्र थियो । त्यसमा पनि १२ खेलाडीमात्र फिट थिए ।‘अहिले हामीलाई फिट खेलाडीकै समस्या भइरहेको छ । हाम्रा अधिकांश खेलाडी चोटग्रस्त छन् र अहिले तत्काल मैदानमा उत्रन सक्ने फिट खेलाडीको संख्या १२ मात्रै छ,’ सहायक प्रशिक्षक मदन सुब्बाले भने । खुमलटारको सबैभन्दा ठूलो समस्या मुख्य प्रशिक्षकमै रहेको छ । सुरुमा टिम हेरेका यामप्रसाद गुरुङ र त्यसपछि टिमको जिम्मेवारी पाएको विष्णु गुरुङले बीचमै छाडेपछि टिमले लय गुमाएको हो । सुरुआती केही खेलपछि सुब्बा स्वयं व्यक्तिगत कारणले घर फर्केका थिए ।अहिले पनि टिमको पूरा जिम्मेवारी उनकै काँधमा छ । उनी आर्मीविरुद्ध १९ औं चरणको खेलपछि टिममा फर्केका छन् । अब लिगमा बाँकी ५ खेलमा उनी नै प्रशिक्षकको भूमिकामा हुनेछन् । उनले टिमको खराब प्रदर्शनमा क्लब व्यवस्थापनको पनि कमजोरी रहेको बताए । तर, उनी खुमलटार रेलिगेसनबाट बच्नेमा अझै विश्वास गर्छन् । उनले भने, ‘हामी खुमलटारलाई रेलिगेसनमा पर्न दिने छैनौं । अबका खेलमा हाम्रो उद्देश्य त्यहीअनुसार हुनेछ र टिममा नयाँ खेलाडी आउनेछन् ।’थ्रीस्टारको खराब प्रदर्शन कायमशुक्रबारकै अर्को खेलमा हिमालयन शेर्पाले थ्रीस्टारलाई १–० ले हरायो । दोस्रो हाफको इन्ज्युरी समयको पाँचौं मिनेटमा निशान लिम्बुले हेडबाट गोल गरेका थिए । यो जितले हिमालयनको २९ अंक भएको छ । यससँगै हिमालयन छैटौं स्थानमा उक्लन सफल रह्यो । टोलीको यो सातौं जित हो । पछिल्लो समय लयमा देखिएको हिमालयन पछिल्ला ५ खेलमा अपराजित छ । यी ५ खेलमा हिमालयनले ९ अंक बटुलेको छ । यसको ठीक विपरीत थ्रीस्टार खराब लयबाट गुज्रिइरहेको छ ।थ्रीस्टार पछिल्लो १० खेलमा जितविहीन छ । थ्रीस्टारको यो लगातार तेस्रो हार हो । यी १० खेलमा उपलब्ध ३० अंकमध्ये थ्रीस्टारले ५ अंकमात्र बटुल्न सकेको छ । क्लब इतिहासमै यो अहिलेसम्मकै सबैभन्दा खराब लय हो । थ्रीस्टार २६ अंकमै सीमित रह्यो । टोली नवौं स्थानमा झरेको छ । यो पुछारको खुमलटारसँग ५ अंकको दूरीमात्रै हो । यो खेलसँगै लिगमा २१ औं चरणको खेल सकिएका छन् । चर्च ब्वाइज ३८ अंकसहित शीर्षस्थानमा छ ।